
Goražde, 14.04.2026. godine
U IME FEDERACIJE BOSNE I HERCEGOVINE!


Opštinski sud u Goraždu, sudija Mladen Pejičić, uz sudjelovanje zapisničara Mie Smajović, u krivičnom predmetu protiv optuženog M.H., zbog krivičnog djela Posjedovanje i omogućavanje uživanja opojnih droga iz člana 239. stav (3) Krivičnog zakona FBiH, postupajući po Optužnici Kantonalnog tužilaštva Goražde broj T05 0 KT 0002931 25 od 04.11.2025. godine, koja je potvrđena Rješenjem ovog Suda dana 07.11.2025. godine, nakon razmatranja izjave o priznanju krivice koja je data na glavnom pretresu dana 14.04.2026. godine, u prisustvu kantonalnog tužioca Mirsada Bilajca, branioca Muamera Mašića, advokata iz Goražda, i optuženog M. H., donio je dana 14.04.2026. godine i javno objavio sljedeću

PRESUDU

Optuženi:

M. H., sin Š. i majke M. rođene D., rođen ... godine u G., nastanjen u mjestu ... u ulici ..., Grad G., pismen, završena osnovna škola, po zanimanju radnik, nezaposlen, po kazivanju lošeg imovnog stanja, oženjen, otac dvoje maloljetne djece, Bošnjak, državljanin BiH, JMB ..., osuđivan za isto krivično djelo više puta: “[... ]"
KRIV  JE
što je:


dana 07.01.2025. godine u 10:00 časova, u ulici Čajnička, Grad Goražde, svjestan djela i htio njegovo izvršenje jer je znao da se radi o opojnoj drogi koju je ranije nabavio za svoje potrebe, suprotno odredbama člana 4. Zakona o spriječavanju i suzbijanju zloupotrebe opojnih droga (Sl Glasnik BiH 8/06), neovlašteno posjedovao  u torbici oko vrata jedno PVC pakovanje opojne droge Cannabis neto mase 0,447 grama, a nakon toga prilikom pretresa podruma  kuće koju koristi u mjestu ... u ulici ... Grad G.,  neovlašteno posjedovao  2 (dva) PVC pakovanja opojne droge Cannabis neto mase 0,318 grama na štoku podruma kuće ulaznih vrata  i 0,595 grama iza ulaznih vrata podruma kuće, jedno PVC pakovanje opojne droge Amfetamin neto mase 0,281 gram na štoku iznad ulaznih vrata podruma kuće, u kamenom zidu kuće iza kamena 5,499 grama  opojne droge “Amfetamin” i sušari kuće na polici sa lijeve strane opojne droge “Amfetamin” neto mase 0,327 grama, kasnije utvrđeno vještačenjem da su gore navedene materije opojna droga, a koje su na listi opojnih droga psihotropnih tvari, biljaka iz koje se može dobiti opojna droga i prekursora, tabela I lista 1. Redni broj 13., tabela II lista 2. redni broj 1., (Sl. Glasnik BiH 8/06, 103/08, 51/11), koja droga je pronađena od strane policijskih službenika MUP-a Goražde,

dakle, neovlašteno posjedovao opojnu drogu,

čime je optuženi počinio krivično djelo Posjedovanje i omogućavanje uživanja opojnih droga iz člana 239. stav (3) Krivičnog zakona FBiH,
pa ga Sud primjenom navedenih zakonskih odredbi i odredbi članova 42., 43. i 49. Krivičnog zakona FBiH osuđuje
NA KAZNU ZATVORA U TRAJANJU OD 8 (OSAM) MJESECI.
Na osnovu člana 239. stav (4) u vezi sa članom 78. Krivičnog zakona FBiH  optuženom se izriče mjera bezbjednosti oduzimanja predmeta i od njega se oduzimanju predmeti oduzeti po Potvrdama o privremenom oduzimanju predmeta pod brojem 07/I-5-1-1/25 i 07/I-5-1-1-1/25 od 07.01.2025. godine, Sektor Krim. Policije – odsjek za organizovani kriminalitet i droge Goražde, i to:  1 (jedno) PVC pakovanje opojne droge Cannabis neto mase 0,447 grama, 2 (dva) PVC pakovanja opojne droge Cannabis neto mase 0,318 grama, 1 (jedno) PVC pakovanje 0,595 grama, 1 (jedno) PVC pakovanje opojne droge Amfetamin neto mase 0,281 gram, 1 (jedno) PVC pakovanje  5,499 grama  opojne droge Amfetamin i 1 (jedno) PVC pakovanje opojne droge Amfetamin neto mase 0,327 grama.

Na osnovu člana 202. stav (4) Zakona o krivičnom postupku FBiH, optuženi se oslobađa obaveze da nadoknadi troškove krivičnog postupka i isti padaju na teret budžetskih sredstava.
Obrazloženje

Kantonalno tužilaštvo Goražde, Optužnicom broj T05 0 KT 0002931 25 od 04.11.2025. godine (u daljem tekstu: Optužnica), optužilo je M. H. (u daljem tekstu: optuženi) da je počinio krivično djelo Posjedovanje i omogućavanje uživanja opojnih droga iz člana 239. stav (3) Krivičnog zakona FBiH („Službene novine Federacije BiH“, broj 36/03, 21/04, 69/04, 18/05, 42/10, 42/11, 59/14, 76/14, 46/16, 75/17 i 31/23 - u daljem tekstu: KZ FBiH). Predmetna Optužnica je potvrđena Rješenjem Opštinskog suda u Goraždu broj 45 0 K 048628 25 Kps od 07.11.2025. godine, nakon čega je osumnjičeni M.H.dobio status optuženog.
Kako je na ročištu za izjašnjenje o krivici koje je održano dana 13.01.2026. godine optuženi izjavio da nije kriv za krivično djelo za koje se tereti po predmetnoj Optužnici, predmet je proslijeđen sudiji radi zakazivanja glavnog pretresa.
Nakon što je tužilac na glavnom pretresu pročitao Optužnicu i u toku postupka proveo materijalne dokaze, optuženi je glavnom pretresu održanom dana 14.04.2026. godine priznao počinjenje predmetnog krivičnog djela navodeći da se ono desilo na način, u mjestu i u vrijeme kako je to opisano u Optužnici.
Imajući u vidu da je optuženi na glavnom pretresu priznao počinjenje predmetnog krivičnog djela Sud je prvo upozorio optuženog na pravne posljedice davanja izjave o priznanju krivice, a zatim se pristupilo razmatranju izjave o priznanju krivice i utvrđivanju uslova za prihvatanje izjave o priznanju krivice iz člana 245. u vezi sa članom 280. Zakona o krivičnom postupku FBiH („Službene novine Federacije BiH“, broj 35/03, 56/03, 56/03, 78/04, 28/05, 55/06, 27/07, 53/07, 9/09, 12/10, 8/13, 59/14 i 74/20 - u daljem tekstu: ZKP FBiH).
Sud je ispitao optuženog na okolnosti iz člana 245. ZKP FBiH. Nakon toga, Sud je stekao uvjerenje da je optuženi izjavu o priznanju krivice dao dobrovoljno, svjesno i sa razumijevanjem. Optuženi je propisno upozoren i razumije da se izjavom o priznanju krivice odriče prava na suđenje. Optuženi je upoznat i razumije moguće posljedice vezane za krivičnopravnu sankciju, imovinsko-pravni zahtjev i obavezu plaćanja troškova krivičnog postupka. Sud je izvršio čitanje i uvid u materijalne dokaze tužilaštva, nakon čega se uvjerio da postoji dovoljno dokaza o krivici optuženog, zbog čega je prihvatio izjavu optuženog o priznanju krivice za krivično djelo Posjedovanje i omogućavanje uživanja opojnih droga iz člana 239. stav (3) KZ FBiH, koje mu se stavlja na teret predmetnom Optužnicom. Od svih materijalnih dokaza u koje je izvršen detaljan uvid i čitanje, Sud bi posebno istakao: T1. Naredba za pretresanje pod brojem 07/I-5-1-1/25 od 07.01.2025. godine Sektor kriminalističke policije - odsjek za organizovani kriminalitet i droge, T2. Potvrda o privremenom oduzimanju predmeta pod brojem 07/I-5-1-1/25 od 07.01.2025. godine, Sektor Krim. Policije – odsjek za organizovani kriminalitet i droge Goražde,  T3. Potvrda o privremenom oduzimanju predmeta pod brojem 07/I-5-1-1-1/25 od 07.01.2025. godine, Sektor Krim. Policije – odsjek za organizovani kriminalitet i droge Goražde, T4. Zapisnik o privremenom oduzimanju predmeta pod brojem 07/I-5-1-1/25 od 07.01.2025. godine, Sektor Krim. Policije – odsjek za organizovani kriminalitet i droge Goražde, T5. Zapisnik o privremenom oduzimanju predmeta pod brojem 07/I-5-1-1-1/25 od 07.01.2025. godine, Sektor Krim. Policije – odsjek za organizovani kriminalitet i droge Goražde, T6. Zapisnik o pretresanju osobe (H. M.) pod brojem  07/I-5-1-1/25 od 07.01.2025. godine Sektor kriminalističke policije - odsjek za organizovani kriminalitet i droge, T7. Zapisnik o pretresanju stana, drugih prostorija ,pokretnih stvari (H. M.) pod brojem 07/I-5-1-1/25 od 07.01.2025. godine Sektor kriminalističke policije - odsjek za organizovani kriminalitet i droge, T8. Izvještaj o kriminalističko tehničkoj pretrazi lica mjesta, Sektor Krim. Policije – odsjek za kriminalističke tehnike i kriminalističko obavještajne poslove Goražde, pod brojem 01/25 d 07.01.2025. godine, T9. Zapisnik  o otvaranju, pregledu vaganju opojne droge pod brojem 07/I-5-1-1/25 od 07.01.2025. godine, Sektor kriminalističke policije - odsjek za organizovani kriminalitet  i droge Goražde, T10. Pismeno Generalno odobrenje tužioca za otvaranje privremeno oduzetih predmeta i dokumentacije pod brojem A-365/14 od 21.09.2022. godine, T11. Naredba Tužioca o provođenju vještačenja za materiju koja asocira na opojnu drogu pod brojem T05 0 KTA 0002931 25 od 29.01.2025. godine, T12. Nalaz i mišljenje vještaka za droge dr. sci. Hajdar Mevludina, pod brojem 11-18/2-03-5-241 od 19.06.2025. godine, Federalna Uprava Policije Sarajevo-Centar za Forenziku, T13. Naredba Opštinskog suda iz Goražda o čuvanju i pohranjivanju oduzetih predmeta-droge pod brojem 45 0 K 048628 24 Kpp od 09.01.2025. godine, T14. Foto dokumentacija K MUP-a Goražde na CD-u, sa legendom događaja, prisustvom osumnjičenog i vaganjem materije koja asocira na opojnu drogu, pod brojem KU 01/25 od 07.01.2025. godine, izradio Mlađi inspektor O. M. i  T15. Podaci iz kaznene evidencije br. 07/I-5-4-313/25/SŠ od 24.10.2025. godine. Sektor kriminalističke policije - odsjek za kriminalističku tehniku i kriminalističko obavještajne poslove Goražde.

Navedene dokaze ovaj Sud je prihvatio kao zakonite, istinite i vjerodostojne, jer tužilac, branilac i optuženi nisu prigovarali njihovoj zakonitosti, istinitosti i vjerodostojnosti.

Iz sadržine provedenih materijalnih dokaza Sud u bitnom utvrđuje:
da je na osnovu naredbe suda dana 07.01.2025. godine u 10:00 časova izvršen pretres optuženog i tada su od optuženog policijski službenici privremeno oduzeli jedno PVC pakovanje sa sadržajem suhe zeljaste materije koja svojim izgledom asocira na opojnu drogu Marihuanu ukupne bruto mase 0,70 grama, a koje materije su policijski službenici pronašli u torbici koju je koristio i nosio oko vrata optuženi. Za te privremeno oduzete materije je sačinjen zapisnik o privremenom oduzimanju predmeta i izdata je potvrda o privremenom oduzimanju predmeta (iz dokaza T1., T2.,T4., T6. i T8.);

da je na osnovu naredbe suda dana 07.01.2025. godine u 11:35 časova izvršen pretres porodične kuće koju koristi optuženi, u mjestu ..., u ulici ..., Grad G., kada su policijski službenici od optuženog kao vlasnika privremeno oduzeli sljedeće predmete, i to: u podrumskoj prostoriji koja se nalazi u neposrednoj blizini ulaznih vrata prizemlja kuće, iznad ulaznih vrata podrumske prostorije jedno PVC pakovanje sa sadržajem suhe zeljaste materije – trag broj 1. – ukupne bruto mase 0,50 grama; u džepu maskirne jakne u podrumskoj prostoriji kuće jedno PVC pakovanje sa sadržajem suhe zeljaste materije – trag broj 2. – ukupne bruto mase 0,77 grama; u pomoćnom objektu (prostorija za sušenje mesa) pronađene su dvije PVC kese na kojima su vidljivi tragovi bijele materije – trag broj 3.; u kamenom zidu ispod kuće pronađena je jedna papirna kutija od cigareta u kojoj se nalazi jedna PVC kesa da dva PVC pakovanja u kojim se nalazi bijela nepoznata materija – trag broj 4. – ukupne bruto mase 15,46 grama; u podrumskoj prostoriji koja se nalazi sa bočne strane kuće iznad ulaznih vrata podrumske prostorije pronađena je jedna PVC kesa u kojoj se nalazi jedna PVC kesa na kojoj su vidljivi tragovi bijele materije – trag broj 5. – ukupne bruto mase 2,21 grama (iz dokaza T1., T3., T5., T7. i T8.);
da je u službenim prostorijama  MUP-a BPK-a Goražde, a na osnovu Generalnog odobrenja za otvaranje privremeno oduzetih predmeta i dokumentacije Kantonalnog tužilaštva Goražde, u prisustvu policijskih službenika i optuženog, dana 07.01.2025. godine izvršen pregled, vaganje i fotografisanje predmeta, i to: jednog PVC pakovanja sa sadržajem suhe zeljaste materije koja svojim izgledom asocira na opojnu drogu Marihuanu ukupne bruto težine 0,70 grama, jednog PVC pakovanja sa sadržajem suhe zeljaste materije koja svojim izgledom asocira na opojnu drogu Marihuanu ukupne bruto težine 0,50 grama, jednog PVC pakovanja sa sadržajem suhe zeljaste materije koja svojim izgledom asocira na opojnu drogu Marihuanu ukupne bruto težine 0,77 grama, dva PVC pakovanja sa tragovima bijele materije koja svojim izgledom asocira na opojnu drogu Amfetamin, jednu papirnu kutiju od cigareta u kojoj se nalazi jedno PVC pakovanje u kojem su se nalazila dva PVC pakovanja sa sadržajem bijele materije koja svojim izgledom asocira na opojnu drogu Amfetamin ukupne bruto težine 15,46 grama, jedne PVC kesice u kojoj se nalazi jedno PVC pakovanje sa sadržajem bijele materije koja svojim izgledom asocira na opojnu drogu Amfetamin ukupne bruto težine 2,12 grama (iz dokaza T9., T10. i T14.);
da su naprijed pobrojani predmeti koju su oduzeti od optuženog i deponovani u Opštinskom sudu u Goraždu, a po Naredbi Kantonalnog tužilaštva Goražde broj T05 0 KTA 0002931 25 od 29.01.2025. godine vještačeni putem Federalne uprave policije Sarajevo – Centar za forenziku – Odsjek za hemijsko-toksikološka ispitivanja, vještačenja i istraživanja, sa zadatkom da se izvrši vještačenje naprijed pobrojanih oduzetih predmeta, te da se vještačenjem utvrdi da li se dostavljena materija nalazi na listi opojnih droga, tj. da li su prisutne psihoaktivne komponente i kojoj vrsti pripadaju.
Federalna uprava policije Sarajevo – Centar za forenziku – Odsjek za hemijsko-toksikološka ispitivanja, vještačenja i istraživanja je na navedenim materijama izvršila odgovarajuća hemijska ispitivanja njenog sastava, te je analizom rezultata provedenih ispitivanja utvrđeno sljedeće: a) najlonska kesa označena brojem 1 sadrži jedan paketić načinjen od zelene najlonske folije u kojem je prisutna biljna materija zelene boje neto mase 0,318 grama (0,298 grama preostalo nakon vještačenja); b) najlonska kesa označena brojem 2 sadrži sadrži jedan paketić načinjen od plave najlonske folije u kojem je prisutna biljna materija zelene boje, neto mase 0,595 grama (0,576 grama preostalo nakon vještačenja); c) najlonska kesa bez oznake (radi lakše identifikacije označena kao „3a“) sadrži jedan paketić načinjen od bijele najlonske folije u kojem je prisutna biljna materija zelene boje, neto mase 0,447 grama (0,427 grama preostalo nakon vještačenja);
d) najlonska kesa označena brojem 3 sadrži dva otvorena najlonska pakovanja na čijim površinama je prisutna zaljepljena nepoznata materija, žute boje. Obzirom da su pakovanja otvorena i da su u direktnom fizičkom kontaktu to je došlo do miješanja materije prisutne na pakovanjima, te su pakovanja tretirana kao jedan uzorak. Materija zaljepljena je površinama pakovanja je skinuta struganjem, a njena neto masa iznosi 0,281 grama (0,260 grama preostalo nakon vještačenja); e) najlonska kesa označena brojem 4 sadrži kutiju od cigareta „Rothmans” u kojoj se nalaze višestruki slojevi djelimično pocjepane prozirne i žute najlonske folije sa nepoznatom materijom, žute boje. Odmotavanjem folija stiče se dojam o postojanju dva paketića. Međutim, folije su djelimično pocjepane te je i materija prisutna u folijama u direktnom fizičkom kontaktu, stoga je tretirana kao jedan uzorak. Njena neto masa iznosi 5,499 grama (5,481 grama preostalo nakon vještačenja); f) najlonska kesa označena brojem 5 sadrži paketić načinjen od bijele najlonske folije u kojem je prisutna nepoznata praškasta materija žute boje, neto mase 0,327 grama (0,308 grama preostalo nakon vještačenja). Na osnovu provedenih ispitivanja vještak je dao mišljenje da naprijed opisana materija žute boje sadrži psihoaktivnu komponentu amfetamin, a da naprijed opisana biljna materija sadrži psihoaktivnu komponentu tetrahidrokanabinol (THC) u udjelu većem od zakonom definisanog udjela i predstavlha Cannabis. Amfetamin, Cannabis i Tetrahidrokanabinol (THC), se nalaze na Popisu opojnih droga, psihotropnih materija, biljaka iz kojih se može dobiti opojna droga i prekursora, Zakona o sprječavanju i suzbijanju zloupotrebe opojnih droga - „Službeni glasnik BiH“, broj 8/06, 103/08 i 51/11 (iz dokaza T11., T12. i T13).

Kada se sadržina naprijed interpretiranih objektivnih dokaza dovede u međusobnu vezu, te u korelaciju sa priznanjem optuženog, ta logička veza nesumnjivo ukazuje da se sporni događaj odigrao na način, u vrijeme i na mjestu kako je to opisano u predmetnoj Optužnici i izreci ove Presude.

Kako je optuženi nesumnjivo i iskreno priznao da je izvršio krivično djelo na način opisan u Optužnici, onda je takav i sam činjenični opis Optužnice i Presude. Zaključak Suda je da su navedenim radnjama optuženog ostvarena obilježja bića krivičnog djela – Posjedovanje i omogućavanje uživanja opojnih droga iz člana 239. stav (3) KZ FBiH, jer je dokazano da je optuženi neovlašteno posjedovao materije koje su proglašene opojnim drogama.

Naime, odredbom člana 239. stav (3) KZ FBiH je propisano da krivično djelo Posjedovanje i omogućavanje uživanja opojnih droga čini onaj ko neovlašteno posjeduje opojnu drogu, te će se za to djelo kazniti kaznom zatvora do jedne godine.
Ozbirom da iz sadržine provedenih dokaza proizilazi da je optuženi neovlašteno kod sebe posjedovao opojne droge Amfetamin, Cannabis i Tetrahidrokanabinol (THC),

a u vrijeme, na mjestu, u količini i na način kako je opisano u izreci ove Presude, te da se Cannabis i Tetrahidrokanabinol (THC) kao opojna droga nalazi u Tabeli I, Listi 1., pod rednim brojem 13., a Amfetamin kao opojna droga nalazi u Tabeli II, Listi 2., pod rednim brojem 1. i 3. Zakona o spriječavanju i suzbijanju zloupotrebe opojnih droga („Službeni glasnik BiH“, br. 8/06, 103/08, 51/11), onda je tim radnjama optuženi postupao protivno odredbi člana 4.  Zakona o spriječavanju i suzbijanju zloupotrebe opojnih droga i time je počinio krivično djelo Posjedovanje i omogućavanje uživanja opojnih droga iz člana 239. stav (3) KZ FBiH.

Razmatrajući pitanje vinosti optuženog, kao njegovom subjektivnom odnosu prema izvršenom krivičnom djelu, Sud zaključuje da je optuženi krivično djelo izvršio sa direktnim umišljajem, jer je bio svjesan svoga djela i htio je njegovo izvršenje, a koji zaključak proizilazi iz same radnje izvršenja predmetnog krivičnog djela. Naime, iz provedenih dokaza proizilazi da je optuženi znao da kod sebe ima materije koje predstavljaju opojnu drogu i da je htio da te materije posjeduje, a što predstavlja direktni umišljaj iz odredbe člana 37. stav (2) KZ FBiH. 

Optuženi je u vrijeme izvršenja krivičnog djela bio u takvom psihičkom stanju da je mogao da shvati značaj svog djela i da upravlja svojim postupcima, pri čemu uračunljivost optuženog, tj. njegovo psihičko stanje u vrijeme izvršenja krivičnog djela tokom postupka nijednom činjenicom nije bila dovedena u pitanje.


Za krivično djelo Posjedovanje i omogućavanje uživanja opojnih droga iz člana 239. stav (3) KZ FBiH propisano je da će se učinilac kazniti kaznom zatvora do jedne godine, što znači da je posebni maksimum za tu vrstu krivičnog djela kazna zatvora u trajanju do jedne godine, dok je za to krivično djelo posebni miminum ujedno i opšti minimum za kaznu zatvrora iz odredbe člana 43. stav (1) KZ FBiH, odnosno kazna zatvora u trajanju od trideset dana.


Prilikom odlučivanja o vrsti i visini kazne optuženom, Sud je u smislu člana 49. KZ FBiH, vodio računa o svim okolnostima koje utiču da kazna bude manja ili veća, a naročito je imao u vidu stepen krivice, raniji život učinioca, njegove lične prilike, okolnosti pod kojima je krivično djelo učinjeno i ponašanje nakon učinjenog djela. 
Od olakšavajućih okolnosti Sud je cijenio lične prilike optuženog, odnosno da se radi o licu koje je oženjeno i otac je dvoje maloljetne djece, nezaposleno i lošeg imovnog stanja, dok je u okviru ponašanja nakon počinjenog krivičnog djela cijenio da je optuženi nakon počinjenja djela opojnu drogu dobrovoljno predao policijskim organima i da je u krivičnom postupku priznao izvršenje djela, što je uticalo na efikasnost krivičnog postupka.
Od otežavajućih okolnosti na strani optuženog, koje se odnose na njegov raniji život, Sud je našao da je optuženi ranije osuđivan, a što proizilazi iz dokaza T15. prema kojem je optuženi ranije osuđivan ukupno jedanaest puta, od čega devet puta zbog krivičnog djela - Posjedovanje i omogućavanje uživanja opojnih droga iz člana 239. stav (3) KZ FBiH, za koje djelo je u 2025. godini tri puta osuđen na kazne zatvora, od kojih je najduža bila kazna zatvora u trajanju od sedam mjeseci. Takođe, optuženi je 2018. godine dva puta osuđivan zbog krivičnog djela – Teška krađa iz člana 287. stav (1) tačke a) i b) KZ FBiH, za koja krivična djela su mu izricane kazne zatvora u trajanju od šest mjeseci i sedam mjeseci. 

Nadalje, otežavajuća okolnost u okviru okolnosti stepena krivice je da je optuženi predmetno krivično djelo počinio da direktnim umišljajem, kao stepenom krivice koji je teži od eventualnog umišljaja, a koji oblik krivice je lakši i dovoljan za postojanje ovog krivičnog djela. Takođe, otežavajuća okolnost u okviru okolnosti pod kojima je krivično djelo učinjeno je da je optuženi posjedovao količinu opojne droge koja je potrebna za njenu konzumaciju u više navrata.

Obzirom da se radi o specijalnom povratniku u vršenju krivičnog djela Posjedovanje i omogućavanje uživanja opojnih droga, Sud nije našao da ima mjesta izricanju uslovne osude optuženom, što znači da njegov raniji život i stepen krivice pod kojim je djelo počinjeno ne daju pozitivnu prognozu da bi upozorenje uz prijetnju kaznom moglo da postigne svrhu krivičnopravne zaštite.

Nadalje, Sud je našao da nema mjesta primjeni odredbe člana 50. tačka b) KZ FBiH, jer okolnosti da je optuženi oženjen, otac je dvoje maloljetne djece, nezaposlen i lošeg imovnog stanja, da je na glavnom pretresu priznao izvršenje krivičnog djela, nemaju karakter naročito olakšavajućih okolnosti, a čak i da te okolnosti predstavljaju naročito olakšavajuće okolnosti svrha kažnjavanja na planu generalne i specijalne prevencije se ne bi postigla ublaženom kaznom, kod činjenice da je optuženi ranije devet puta osuđivan za isto krivično djelo.


Cijeneći odnos navedenih olakšavajućih i otežavajućih okolnosti, Sud je optuženom izrekao bezuslovnu kaznu zatvora u trajanju od osam mjeseci. Izrečenom sankcijom prema optuženom, postići će se svrha kažnjavanja, kako na planu generalne tako i na planu specijalne prevencije, a koja svrha kažnjavanja je propisana članom 42. KZ FBiH, te će se izraziti društvena osuda učinjenog krivičnog djela, ostvariti uticaj na optuženog da ubuduće ne čini krivična djela i podstaknuti njegovo prevaspitavanje, kao i uticati na ostale građane da ne čine krivična djela i djelovati na razvijanje svijesti da se zločin ne isplati i da je pravedna kazna koja je izrečena počiniocu. 


Sud je našao da je izrečena bezuslovna kazna zatvora u trajanju od osam mjeseci adekvatna sankcija za optuženog, jer je očito da ranije kazne zatvora iz 2025. godine od kojih je najduža bila kazna zatvora u trajanju od sedam mjeseci, kao ni kazne zatvora iz 2018. godine, nisu uticale na optuženog u svrhu njegovog prevaspitavanja, zbog čega mu je sada izrečena kazna zatvora koja se nalazi nešto iznad sredine između posebnog minimuma i posebnog maksimuma za krivično djelo Posjedovanje i omogućavanje uživanja opojnih droga.
Shodno odredbama člana 239. stav (4) i 78. KZ FBiH optuženom je izrečena mjera bezbjednosti oduzimanja predmeta, a temeljem dokaza T3. i T5., i to oduzimanje:
jednog PVC pakovanja opojne droge Cannabis neto mase 0,447 grama, dva PVC pakovanja opojne droge Cannabis neto mase 0,318 grama, jednog PVC pakovanja 0,595 grama, jednog PVC pakovanja opojne droge Amfetamin neto mase 0,281 gram, jednog PVC pakovanja 5,499 grama opojne droge Amfetamin i jednog PVC pakovanja opojne droge Amfetamin neto mase 0,327 grama, jer je u toku postupka dokazano da navedeni predmeti koje je optuženi predao predstavljaju opojnu drogu koja je bila namijenjena za izvršenje predmetnog krivičnog djela.

Kako je optuženi oženjen i otac je dvoje maloljetne djece, nezaposlen je i lošeg je imovnog stanja, onda bi plaćanjem troškova krivičnog postupka bilo dovedeno u pitanje izdržavanje optuženog i maloljetne djece optuženog, pa je Sud optuženog oslobodio obaveze plaćanja troškova krivičnog postupka, a na osnovu člana 202. stav (4) ZKP FBiH.
         Zapisničar                                                                                             Sudija

       Mia Smajović     
                         

        

  Mladen Pejičić                                          

Pouka o pravnom lijeku: 

Protiv ove presude može se izjaviti žalba Kantonalnom sudu u Goraždu u roku od 15 (petnaest) dana od dana prijema prepisa presude. Žalba se podnosi putem ovog Suda u tri primjerka, za sud i protivnu stranku. 

